
Elevii de gimnaziu și liceu sunt invitați la lecții gratuite de limba latină și limba greacă veche, în cadrul Cercului de Filologie Clasică al Facultății de Limbi și Literaturi Străine a UB

Începând din 7 octombrie 2023, în fiecare sâmbătă, între orele 12:00-18:00, elevii de gimnaziu și liceu sunt invitați la lecții gratuite de limba latină și limba greacă veche, în cadrul Cercului de Filologie Clasică, în cadrul Cercului de Filologie Clasică, organizat în cadrul Facultății de Limbi și Literaturi Străine a Universității din București. Demersul colectivului profesoral de la Departamentul de Filologie Clasică al FLLS în vederea sprijinirii studierii limbilor clasice în România reprezintă o inițiativă pentru promovarea studiilor clasice la nivel național.
Cursurile se vor desfășura în format hibrid, atât online, pe platforma Google Meet, pentru elevii care nu sunt din București, cât și fizic, la sediul FLLS (Strada Edgar Quinet, numărul 5-7, sector 1, etaj 3, sala 326). 
La sfârșit, toți participanții vor primi un certificate de atestare a cunoștințelor. Cursanții vor fi repartizați în patru grupe, astfel: latină începători (orele 12:00-13:30); greacă începători (orele 13.30-15:00); latină avansați (orele 15:00-16:30); greacă avansați (orele 16:30-18:00). 
Coordonatorul programului este conf. univ. dr. Theodor Georgescu, cadru didactic la FLLS și reputat clasicist, cu experiență de predare atât în mediul universitar, cât și în cel liceal. Profilul academic al acestuia poate fi consultat aici. 
Persoanele interesate pot solicita informații suplimentare despre inițiativa de promovare a studiilor clasice în rândul elevilor la adresa de e-mail theodor.georgescu@lls.unibuc.ro. 
